Rassekwotas in 'n krisistyd: ANC se ware kleure - Corona Krisissentrum
Tuis / Covid 19 en die ekonomie / Rassekwotas in 'n krisistyd: ANC se ware kleure
Rassekwotas in 'n krisistyd: ANC se ware kleure
Solidariteit het 'n klagte by die Suid-Afrikaanse Menseregtekommissie (SAMRK) gelê en berei voor vir dringende litigasie teen die regering se planne om krisisbefondsing aan klein, medium- en mikro-ondernemings (KMMO's) onderhewig aan swart ekonomiese bemagtiging (SEB) te maak.
Dit volg nadat daar tydens 'n mediakonferensie ondubbelsinnig verduidelik is dat die hulp van die departement van kleinsake-ontwikkeling slegs op 'n "demografies-verteenwoordigende" wyse beskikbaar gestel sal word en die departement van toerisme 'n dokument vrygestel het wat daarop dui dat ten minste 70% van die fondse uitsluitlik na swart beheerde ondernemings sal gaan.
Terwyl die res van ons voorwaar voorberei op 'n tyd van krisis en ongekende swaarkry, sien die regering dit maar net as 'n gulde geleentheid om sy aanstootlike rasse-ideologie af te dwing. Dit is afgryslik.
Dis een ding is om te sê dat SEB 'n voorvereiste is vir staatskontrakte, maar dit is iets heeltemal anders as die president gesê het dat niemand mag sake doen nie en dan om weier om sekere ondernemings te beskerm te midde van hierdie drastiese stap.
As daar nog enigsins twyfel was oor ons regering se prioriteite, dan het hierdie standpunt nou enige onsekerheid uit die weg geruim. Die regering het dit effektief onwettig gemaak vir wit mense om 'n kleiner onderneming te besit. Die regering beveel almal om hulle deure toe te maak, maar befonds dan slegs dié wat aan hul rassevereistes voldoen.
Solidariteit het te midde van hierdie krisis homself voorberei om op 'n omvattende wyse mense by te staan met kennis en ondersteuning teen die effek van COVID-19, tog beteken dit nie dat ons die oog af van die regering se skadelike beheptheid met ras gehaal het nie. Hulle sê immers dat krisisse verander nie wie jy is nie, hulle bring net jou ware kleure na vore. Ons weet nou presies wat vir die regering die prioriteit is, selfs wanneer mense se lewens en lewensonderhoud in gedrang is.